CELEX: C2006/310/14
Language: fi
Date: 2006-12-16 00:00:00
Title: Asia C-419/06: Kanne 13.10.2006 — Euroopan yhteisöjen komissio v. Helleenien tasavalta

16.12.2006   
            
            
               FI
            
            
               Euroopan unionin virallinen lehti
            
            
               C 310/8
            
         Kanne 13.10.2006 — Euroopan yhteisöjen komissio v. Helleenien tasavalta
   (Asia C-419/06)
   (2006/C 310/14)
   Oikeudenkäyntikieli: kreikka
   Asianosaiset
   
      Kantaja: Euroopan yhteisöjen komissio (asiamiehet: M. Konstantinidis ja E. Righini)
   
      Vastaaja: Helleenien tasavalta
   Vaatimukset
   
               —
            
            
               Yhteisöjen tuomioistuimen on todettava, että Helleenien tasavalta ei ole noudattanut Kreikan Olimpiaki Aeroporia- ja Olympic Airlines -yhtiöille myöntämistä valtion tuista 14.9.2005 tehdyn komission päätöksen C(2005)2706 (joka on annettu tiedoksi 15.9.2005 kirjeellä SG Greffe (2005) D/205062) 2, 3 eikä 4 artiklan eikä EY:n perustamissopimuksen mukaisia velvoitteitaan, koska se ei ole säädetyissä määräajoissa ryhtynyt kaikkiin toimiin, jotka ovat tarpeen
               
                           —
                        
                        
                           niiden tukien lakkauttamiseksi, jotka edellä mainitussa komission päätöksessä on todettu lainvastaisiksi ja yhteismarkkinoille soveltumattomiksi
                        
                     
                           —
                        
                        
                           näiden tukien perimiseksi takaisin tuensaajilta
                        
                     ja koska se ei ainakaan ole ilmoittanut komissiolle näistä lakkauttamis- ja perimistoimista.
            
         
               —
            
            
               Yhteisöjen tuomioistuimen on velvoitettava Helleenien tasavalta korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komission päätöksessä velvoitetaan Kreikka perimään 1 artiklassa mainittu tuki takaisin tuensaajilta ja keskeyttämään välittömästi tukien maksaminen Olimpiaki Aeroporia- ja Olympic Airlines -yhtiöille. Kreikan oli lisäksi ilmoitettava komissiolle kahden kuukauden kuluessa päätöksen päivämäärästä niistä toimenpiteistä, joihin se oli ryhtynyt päätöksen noudattamiseksi.
   Kyseinen määräaika, jossa päätös oli pantava täytäntöön, on päättynyt 15.11.2005.
   Vakiintuneen oikeuskäytännön mukaan ainoa perusteltu syy, johon jäsenvaltio voi vedota EY 88 artiklan 2 kohdan mukaisessa menettelyssä, on päätöksen asianmukaisen täytäntöönpanon täydellinen mahdottomuus. Komissio muistuttaa lisäksi, että edellä mainitun oikeuskäytännön mukaan Kreikan viranomaiset eivät voi vedota täytäntöönpanon täydelliseen mahdottomuuteen ilman, että ne ovat yrittäneet periä takaisin palautettavia summia, mitä ne eivät ole tehneet.
   Kreikan viranomaiset eivät edes ole vedonneet poikkeuksellisiin ja arvaamattomiin vaikeuksiin, jotka olisivat tehneet päätöksen täytäntöönpanon mahdottomaksi. Ne eivät myöskään ole ehdottaneet päätöksen sellaista vaihtoehtoista soveltamista, jolla vaikeudet voitettaisiin. Kreikan viranomaiset vain kiistävät päätöksen paikkansapitävyyden ja komission laskelmat tuen määrästä, mikä osoittaa, että ne eivät ole ryhtyneet vähäisimpäänkään tuen keskeyttämis- ja perimistoimeen.